text: Eg gjørdist pápi í 2003. Íblástur til tær fyrstu søgurnar, sum eg segði fyri dóttrini, Sissal, fekk eg frá teimum bamsunum og dukkunum, sum hon átti, og har var serliga ein mús, sum eg hevði keypt henni til jóla í einum leikuhandli í Danmark, har vit búðu tá.
text: #000000
text: Tað var ein lítil, hvít toymús, sum hevði eitt langt, hvítt og blátt, stríput turriklæði um hálsin og eina nátthúgvu í somu litum. Húgvan var seymað eitt sindur skeivt á høvdið, so bert annað oyrað kom undan.
text: #000001
text: Sissal var glað fyri hesa músina, og músin gjørdist høvuðspersónurin í nógvum søgum hjá okkum báðum. Hon fekk navnið Hugnamúsin.
text: #000002
text: Seinni fekk eg fleiri døtur, og í dag eiga kona mín og eg fimm gentur. Umframt Sissal eru tær: Naina, Emilia, Femja og Eva Petra. Allar hava tær hoyrt søgur um Hugnamúsina og hinar mýsnar úr Músadalinum allan sín barndóm. Fleiri av hesum søgunum skrivaði eg niður og sendi til Bókadeildina, sum síðani prentaði tær í Míni Jólabók, har onnur børn hava kunnað lisið tær síðani 2006.
text: #000003
text: Men hvaðani koma so søgurnar?
text: #000004
text: Tá eg sjálvur var barn, búðu vit í kjallaranum hjá ommu og abba uppi á Oyggjarvegnum. Húsini standa sera langt frá býnum (munandi longri tá enn nú, so løgin eru frástøða og tíð), og eru síðstu sethús, tú fert fram við, áðrenn tú koyrir norður eftir Oyggjarvegnum. Hetta var eitt deiligt stað at vaksa upp, tí eg hevði allan býin framman fyri mær og so tann villa hagan beint aftan fyri húsini.
text: #000005
text: Eitt árið, tá eg var barn, vóru óvanliga nógvar mýs at síggja har um leiðir. Okkurt byggivirksemi nærhendis var uttan iva orsøkin, umframt seyðirnir, dunnurnar og hønurnar hjá ommu og abba.
text: #000006
text: At síggja mýs allastaðni, har eg spældi, var púra vanligt fyri meg, og eg minnist ongantíð, at eg havi verið bangin fyri teimum. Tey vaksnu í húsarhaldinum vóru sjálvandi ikki líka so fegin um tær, sum eg.
text: #000007
text: Eina ferð eri eg so farin at undrast á, hvar hesar mýs mundu koma frá? Eitt stað, eg ofta plagdi at spæla í, var í sonevndu Varðholuni millum okkum og grótbrotið longri uppi á vegnum. Varðholan er ein lítil lægd við ein heygg, sum verður nevndur Soldatarheyggurin. Tað sigst, at havnarfólk plagdu at fjala seg har fyrr í tíðini, tá sjórænaraskip vóru at síggja. Ein stórur steinur stendur mitt í lægdini.
text: #000008
text: Tá eg so fann upp á søgur fyri - og saman við - døtrum mínum, kom hetta so at vera heimstaðurin hjá mýsnum, teirra músadalur.
text: #000009
text: Soleiðis fór eg at binda míni egnu barndómsminni og tær músasøgurnar, sum eg ímyndaði mær sum barn, upp í søgurnar, ið eg segði fyri døtrunum um Hugnamúsina og hinar mýsnar í Músadalinum.
text: #000010
text: Tann fyrsta prentaða søgan “Jólini hjá Hugnamúsini” kom út í Míni jólabók í 2006. So hvørt døturnar gjørdust fleiri í tali, vórðu eisini fleiri søgur skrivaðar, og allar fimm genturnar hava onkra søgu ella mús, sum júst tær hava verið við til at finna uppá. Søgurnar eru í dag vorðnar nógvar í tali.
text: #000011
text: Eftir hjá mær er bara ein afturvendandi tanki um at geva hesar søgurnar um mýsnar úr Músadalinum út samlaðar í egnari bók. Hvør veit? Kanska tað verður veruleiki eini jól í framtíðini.
text: #000013
text: Sámal Soll er kendur fyri sínar serligu stuttsøgur til vaksin og fyri sínar fittu søgur til børn. Sum hann greiðir frá omanfyri, hevur hann skrivað fleiri søgur um mýs í Míni jólabók. Niðanfyri sæst eitt yvirlit yvir músasøgurnar:
text: #000014
text: "Vættrahúsið" í Míni Jólabók 2008 (adventssøgan)
text: #000016
text: "Jólini í nýggju húsunum" í Míni Jólabók 2009 (adventssøgan)
text: #000017
text: "Hin óndi kavamaðurin" í Míni Jólabók 2012 (adventssøgan)
text: #000020
text: "Villamús fer í grind" í Míni Jólabók 2013
text: #000021
text: "Spøkilsið í lærarastovuni" í Míni Jólabók 2013
text: #000022
text: "Hundalív á jólum" í Míni Jólabók 2017
text: #000023
text: "Tjóvurin í fimleikahøllini" í Míni jólabók 2019
text: #000024